«Απευθύνεται στον Κωνσταντίνο Γεροντή, στον οποίο χορηγήθηκε σύνταξη, όμως απεβίωσε στις 19/7/2016. Με θεωρούσαν πεθαμένο, παρά ταύτα, έστειλαν όλο αυτό το χαρτί σ’ έναν πεθαμένο», δηλώνει ο συνταξιούχος οδοντίατρος από τη Θεσσαλονίκη, κρατώντας το σχετικό έγγραφο.

Σύμφωνα με το Open, η περιπέτειά του ξεκίνησε τον Νοέμβριο του 2017 όταν και του απέστειλαν χαρτί με το οποίο του ανέφεραν ότι για το ελληνικό κράτος ήταν νεκρός. «Προσπαθώ να αποδείξω ότι δεν είμαι ελέφαντας. Τους πήγα και σοκολατάκια κηδείας και κονιάκ για να κάνουμε μνημόσυνο», λέει ο κ. Γεροντής.Το πρόβλημα λύθηκε, όμως προ πέντε μηνών διακόπηκε ξανά η καταβολή της σύνταξης.

«Όταν ενοποιήθηκαν τα Ταμεία στο περίφημο αυτό ΕΦΚΑ, κάποιος από εκεί ξαναείδε ότι είμαι «πεθαμένος» και σταμάτησαν να μου δίνουν τη σύνταξη». Φοβάται ότι ανά πάσα στιγμή, μπορούν να ζητήσουν από τη σύζυγό του τη σύνταξη πίσω, καθώς ενδέχεται να της πουν ότι ελάμβανε από το καλοκαίρι του 2016 παρανόμως τη σύνταξη του θανόντος συζύγου της.

Ο συνταξιούχος οδοντίατρος αναμένεται να κινηθεί δικαστικά κατά του ΕΦΚΑ διεκδικώντας τη σύνταξή του.